Rīgā, 2023.gada 29.septembrī

Profesionālās ievirzes sporta izglītības

iestādes “Futbola skola Ventspils”

izglītojamo vecākiem

Cienījamie vecāki!

Paldies Jums par sniegto atbalstu izglītības iestādes akreditācijā un izglītības iestādes vadītāja profesionālās darbības novērtēšanas procesā! Esam pateicīgi tiem vecākiem, kuri piedalījās akreditācijas ekspertu komisijas organizētajās intervijās, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

“Futbola skola Ventspils" ir akreditējama uz sešiem gadiem, apliecinot, ka tās darbība atbilst optimālam kvalitātes līmenim. Vērtējot kvalitātes jomas “Atbilstība mērķiem”, “Iekļaujoša vide” un “Kvalitatīvas mācības” kvalitātes vērtējuma līmenis ir “labi”. Savukārt izglītības iestādes vadītāja darbs kvalitātes jomā “Laba pārvaldība” kopumā tiek vērtēts ar kvalitātes vērtējuma līmeni “labi”.[[1]](#footnote-1)

|  |  |
| --- | --- |
| **Joma** | **Kvalitātes vērtējuma līmenis** |
| **Atbilstība mērķiem** | **Labi** |
| **Kvalitatīvas mācības** | **Labi** |
| **Iekļaujoša vide** | **Labi** |
| **Laba pārvaldība** | **Labi** |

1. “Futbola skola Ventspils" stiprās puses ir izglītības iestādes infrastruktūra un materiāltehniskā bāze. izglītības iestādes lielo lomu vietējā kopienā, kā arī izglītojamo fiziskajā un garīgajā attīstībā novadā. Pedagogi ir apmierināti ar darbu izglītības iestādē, infrastruktūru un materiāltehnisko bāzi. Pedagogiem ir iespēja sevi profesionāli pilnveidot, veidot karjeru. Izglītības iestādi vada profesonāla vadības komanda, kas ciešā sadarbībā ar izglības iestādes dibinātāju nodrošina sekmīgu izglītības iestādes darbu, nodrošinot iespēju bērniem gūt panākumus izvēlētajā sporta veidā.
2. Izglītības iestādē tiek veidota mācīšanās kultūra, pedagogi ir atvērti jaunām idejām, mācās un dalās pieredzē gan savā iestādē, gan citu skolu pedagogiem, organizējot izglītojošus seminārus. Izglītības iestādē ir atvērta vide, vērtībās pamatota komunikācija.

Izglītības iestādes vadītājs *Aleksejs Medvedevs* ir profesionāls izglītības iestādes vadītājs novadā un atpazīstams valsts līmenī. Aktīvi iesaistās bērnu fiziskās attīstības sekmēšanā un iespēju radīšanā piedalīties valsts un starptautiska līmeņa sporta aktivitātēs/sacensībās.

1. Kā nozīmīgākos turpmākajos gados izglītības iestādei veicamos darbus akreditācijas ekspertu komisija ir noteikusi sadarbībā ar pašvaldību, vecākiem, sporta klubiem organizēt un īstenot aktivitātes karjeras izglītības jomā, t.sk. veidot ciešu sadarbību ar skolas absolventiem radot papildus iespējas piesaistīt skolas darbībai jaunus pedagogus. Skolai sadarbībā ar dibinātāju skolas, audzināšanas darba un profesionālās ievirzes izglītības programmas *Futbols* īstenošanas kvalitātes mērķus. Ir nepieciešams aktualizēt skolēnu mācību sasniegumu vērtēšanas kārtību, tajā iekļaujot formatīvo vērtēšanu. Skolā ir nepieciešams pilnveidot pedagogu profesionālās darbības kvalitātes novērtēšanu, ar mērķi radīt iespēju mērķtiecīgi un plānveidīgi īstenot pedagogu profesionālo pilnveidi un karjeras izaugsmi. Ir nepieciešams sakārtot izglītības iestādes pamata dokumentāciju skolēnu fiziskās un emocionālās drošības nodrošināšanas jomā.

Akreditācijas ekspertu komisija, veicot savu darbu, izmantoja šādas metodes:

* 1. Intervijas un sarunas – ar izglītības iestādes vadītāju, pedagogiem, izglītojamiem un izglītojamo likumiskajiem pārstāvjiem;
  2. Mācību nodarbību vērošana – mācību nodarbību vērošana klātienē;
  3. Izglītības iestādes apskate – klātienē;
  4. Dokumentu un informācijas analīze – izglītības iestādes darbības pašvērtējuma ziņojuma, attīstības plāna, iekšējās kārtības noteikumu, mācību sasniegumu vērtēšanas kārtības, trešo personu uzturēšanās kārtības izglītības iestādē analīze, līguma par mācību telpu un infrastruktūras nomu / izmantošanu;
  5. Situāciju analīze ar dažādām mērķgrupām – ar izglītības iestādes vadītājas, pedagogiem, izglītojamiem;
  6. Tīmekļvietnes un komunikācijas sociālajos medijos analīze – izglītības iestādes interneta vietnes satura analīze;
  7. Attālināto mācību organizācijas un īstenošanas izpēte – tika īstenota sarunas ietvaros ar izglītības iestādes mērķa grupām – pedagogiem, izglītības iestādes vadītāju.

Novēlu jums sekmīgu turpmāko sadarbību ar skolas vadību un pedagogiem!

Ekspertu komisijas vadītājs Normunds Balabka

1. Skolas darbību un skolas direktora profesionālo darbību vērtē piecos kvalitātes vērtējuma līmeņos: “nepietiekami; “jāpilnveido”; “labi”; “ļoti labi”; “izcili”. [↑](#footnote-ref-1)